Remišová, Veronika, poslankyňa NR SR (2023-06-16):
Vážený pán predsedajúci, vážené dámy, vážení páni, dovoľte mi začať tento krátky vstup k verejnoprávnej televízii s koncesionárskymi poplatkami. Myslím si, že bolo veľmi nešťastné, že sa zrušili koncesionárske poplatky a pristúpili sme k tomu len preto, že celá koalícia bola vydieraná tým, že nezahlasuje za, strana SaS, za návrh štátneho rozpočtu, to znamená, že celá pomoc ľuďom, kompenzácie za energie, kompenzácie za, za, inflačná pomoc by sa nemohla jednoducho vyplatiť, lebo by sme boli v rozpočtovom provizóriu. Teraz sa vrátim do Veľkej Británie. Veľká Británie, žiadna krajina, kde sú koncesionárske poplatky, nie je tejto diskusie ušetrená. Počas energetickej inflačnej krízy táto diskusia prebiehala vo Veľkej Británii, ale prebiehala so všetkými zainteresovanými aktérmi, trvala rok a viac a na konci tejto diskusie sa dohodlo, že koncesionárske poplatky sa nebudú rušiť, lebo sú na ne hrdí ako na záruku verejnoprávnosti, ale koncesionárske poplatky sa zmrazia na určité, presne definované obdobie. No a zrušiť koncesionárske poplatky napriek tomu teda, že strana SaS o tom robila referendum, dobre, zrušiť to z večera do rána som pokladala za mimoriadne nešťastné. Zároveň teraz v súčasnej situácii vidíme, že RTVS ohlásila, že si bude musieť brať kontokorentný úver, pretože nemá preklenuté nejaké obdobie financovania, to znamená, že ani nevie, z čoho bude platiť platy redaktorov, výrobu a tak ďalej, čiže bude si musieť zobrať úver, bude musieť notifikovať zmenu financovania Európskej komisii a toto, jednoduchá akože vec, zrušenie koncesionárskych poplatkov, spôsobí úplný chaos a spôsobilo úplný chaos vo financovaní verejnoprávnej televízie. Teraz čo sa týka verejnoprávnej televízie. Verejnoprávna televízia, každý normálny štát si verejnoprávnu televíziu chráni ako oko v hlave, pretože je to záruka toho, že informácie budú objektívne, že bude nezávislé spravodajstvo, vie garantovať nejaké penzum vlastnej tvorby, čo je mimoriadne cenná vec v súčasnom globalizovanom svete. Vlastná tvorba. Všetci si určite pamätáme rozhlasové hry. Mnohí z nás vyrástli na zlatom fonde rozhlasových hier, ktoré, v ktorých sme boli Slovenská republika absolútna špička. Mnohí si pamätáme fantastickú dramatizáciu Pána prsteňov, rozhlasová dramatizácia Pána prsteňov je jedna podľa mňa z najlepších, svetový unikát, kde účinkujú mnohí už nebohí špičkoví herci. Všetci si pamätáme rozprávky, na ktorých sme vyrástli my, na ktorých vyrastali naše deti, a na to všetko ale je potrebné, aby RTVS mala zabezpečené nie peniaze na to, aby žili, živorili, ale potrebujú peniaze na to, aby mohli rozvíjať profesie, ktoré sú veľmi špecifické v RTVS a aby mohli rozvíjať vlastnú tvorbu založenú na našich vlastných národných hodnotách. Keď sa tu všetci rozčuľujeme na tom, ako k nám prenikajú rôzne neblahé vplyvy z kultúr, ktoré sú nám cudzie, alebo nárast agresie zahraničných filmov, tak práve vlastná tvorba je receptom na to, ako si udržať nejakú takú súdržnosť, nejaké také vlastné kultúrne povedomie. A ešte si dovolím spomenúť to, že naši animátori, máme úžasnú tradíciu v animovaných filmoch, a sú jedny z najlepších, vyhrávali európske medzinárodné súťaže v animovaných filmoch. A tie profesie, ktoré v RTVS sú, tie sa nedajú vybudovať zo dňa na deň. Zvukári, zvukové štúdiá, to sú jednoducho profesie, ktoré ak sa v nich nepokračuje, tak tie profesie jednoducho zaniknú, nemajú svojich nasledovníkov, nemajú sa ako vyvíjať. Máme fantastické zvukové štúdiá, mali sme fantastických zvukových režisérov a dramaturgov. No, čiže to je vlastná tvorba. Práve preto mi veľmi záleží, prednesiem teda pozmeňujúci návrh k zvýšeniu, navýšeniu rozpočtu napriek tomu, čo hovoril kolega Čekovský, ja som presvedčená o tom, že práve na rozvoj vlastnej tvorby ten rozpočet RTVS by mal byť zvýšený. 0,15 je absolútne katastrofálne percento, 0,17 je tak len tak-tak a 0,19 je tam nejaký vankúš na rozvoj. 0,19 znamená oproti 0,17 % HDP nejakých 20-22 miliónov navyše pre RTVS. A len aby ste vedeli, ako, v akých podmienkach pracujú zamestnanci v RTVS, tak regionálny redaktor má plat niekde na úrovni 700-800 eur a zvukári, redaktori ledva dokážu uživiť svoje rodiny. Ako chcete, aby verejnoprávna, ako chceme, my ako národ, Slovensko, aby verejnoprávna televízia konkurovala súkromným televíziám, ktoré majú neobmedzené rozpočty, samozrejme, tomu zodpovedá aj produkcia, ktorú, ktorú tieto televízie robia, ale pripomínam, že ony nemajú v poslaní robiť výchovno-vzdelávací obsah. A nemôžeme im to zazlievať, ich poslaním je jednoducho robiť zisk. Ale verejnoprávna televízia v tom je unikátna, má v prvom rade vychovávať a vzdelávať. A na to potrebuje aj svoj rozpočet, na to potrebuje byť aj nezávislá. Keď ešte sa vrátim k nezávislosti, tak sme tu počuli napríklad, myslím, že pán Danko bol v relácii, v jednej z diskusných nedeľných relácií, kde doslova povedal, že televíziu treba zoštátniť, všetci, ktorí, poviem, neposlúchajú alebo šíria podľa neho teda dezinformácie, bludy, v normálnom jazyku objektívne spravodajstvo, tak tí majú byť vyhodení a prvé, čo urobí, je teda, že vyhodí všetkých týchto ľudí a televíziu zoštátni. Čiže toto máme plán jednej zo strán, ktoré sa uchádzajú o dôveru voliča, že toto bude postup pri verejnoprávnej televízii, keď sa dostane SNS k moci. A my sme to už skúsili, všetci si pamätáme na časy, keď Kapusta šíril v slovenskej televízii, vo verejnoprávnom, vo verejnoprávnych médiách tie najhoršie dezinformácie a najhoršie hoaxy a nikdy viac to nechceme zažiť vo verejnoprávnej televízii, a preto ako, poviem, ako klenot by sme si mali tú verejnoprávnosť chrániť a nikdy nebude televízia tak dobrá, ako keď si dávame métu, že ako Česká republika, keď nebude mať peniaze na rozvoj. A, samozrejme, súhlasím aj s kolegom Čekovským, áno, keď sú peniaze, treba aj kontrolu. Treba kontrolovať na čo sa peniaze využívajú a nemôže sa stať, že pán riaditeľ verejnoprávnej televízie zrazu účty jeho detí na luxusných zahraničných školách platí nejaká firma, ktorá zhodou okolností dostáva zákazky z verejnoprávnej televízie. No tak toto je teda svetový unikát. Myslím si, že aby riaditeľovi verejnoprávnej televízie, bývalému riaditeľovi, pretože nevie si vyklikať účet a nájsť účet, tak vraj mu to platí teraz firma, ktorá dostáva zákazky. Ja som to ešte nepočula. No práve z toho dôvodu navrhujeme teda zvýšiť financovanie verejnoprávnej televízie, verejnoprávnej televízie, čiže ale zopakujem tri vec, nezávislosť, kvalita a vlastná tvorba. Toto sú tri ciele, ktoré týmto sledujeme. Dovoľte mi prečítať pozmeňovací návrh k vládnemu návrhu zákona, ktorým sa mení a dopĺňa zákon č. 532/2010 o Rozhlase a televízii Slovenska. 1. V čl. I bod 22 § 21 ods. 2 sa slová „0,15 %“ nahrádzajú slovami „0,19 %“. Odôvodnenie: Navrhuje sa, aby sa nárokovateľný príspevok poskytovaný zo štátneho rozpočtu v sume zodpovedajúcej 0,15 % HDP Slovenskej republiky vyjadreného v bežných cenách za kalendárny rok, ktorý dva roky predchádza kalendárnemu roku, na ktorý sa príspevok poskytuje, zvýšil na 0,19 %. A zároveň navrhujeme vyňať zo spoločnej správy výborov Národnej rady Slovenskej republiky bod 2 na samostatné hlasovanie. Keďže tie dva body sa bijú. Ďakujem veľmi pekne, ďakujem teda aj za prípadnú podporu a ja verím, že Slovenská televízia že bude naozaj plniť, však sa o to snaží, tú funkciu, ktorú má definovanú v zákone a po ktorej všetci voláme, vzdelávať, vychovávať, šíriť objektívne, nezávislé spravodajstvo. Ďakujem vám veľmi pekne.